Paterna serà l’epicentre mundial de l’esport el 28 de novembre amb la Reebok Spartan Race
30/07/2015

# Paterna serà l’epicentre mundial de l’esport el 28 de novembre amb la Reebok Spartan Race

[![Juan Antonio Sagredo y el director de Talentum Group, Manuel Casanova durante la presentación de la prueba](/images/noticias/2015/07/spartan-race.jpg)](/images/noticias/2015/07/spartan-race.jpg)

30.07.2015

Paterna serà la seu mundial de la Reebok Spartan Race, el circuit líder de carreres d’obstacles a nivell internacional que atraurà milers de corredors de tots els racons del planeta per a participar en l’esperada competició.

Així ho han anunciat este matí en roda de premsa l’alcalde de Paterna, Juan Antonio Sagredo i el director de Talentum Group, Manuel Casanova, durant la presentació de la prova, que se celebrarà el pròxim 28 de novembre.

Juan Antonio Sagredo ha qualificat “d’un autèntic honor per al poble i un privilegi per als paterners i paterneres” que esta multitudinària carrera, que en la seua última edició va atraure a més de 12.000 corredors, vaja a celebrar-se en el terme municipal.

“Esta competició representa l’esforç dels corredors i simbolitza els millors valors de l’esport com són la superació, la disciplina i el treball en equip”, ha destacat Sagredo alhora que ha assegurat que “l’Ajuntament col•laborarà i vetlarà per la seguretat de l’esdeveniment i farà tot el que estiga en la seua mà perquè la Reebok Spartan Race de Paterna, que tanca el calendari Spartan, siga tot un èxit”.

Sagredo també ha subratllat la importància econòmica, comercial i turística que suposarà per a Paterna acollir un esdeveniment esportiu d’esta magnitud i ha indicat que, des del consistori, treballaran per implicar en esta competició a tot el teixit associatiu, empresarial, comercial i educatiu local i fomentar la cultura de l’esport, sobretot entre els més menuts.

Respecte a l’emplaçament de la competició, l’alcalde ha desvelat que se’l seu recorregut es desenrotllarà sobre els terrenys de la zona de la Mola, en les àrees compreses entre les grans esplanades de la part posterior de Carrefour, afrontant amb el barranc d'en Dolça i el carrer Orenga i que són, en un 80%, terrenys militars 0que ja disposen de l’autorització del Ministeri de Defensa perquè discórrega la prova sobre ells. “Tant per la seua proximitat amb València com per les seues característiques, estos terrenys reuneixen totes les condicions per al model de carrera que proposa Spartan Race i s’adapten a la qualitat i al format de la prova”, ha explicat.

REEBOK SPARTAN RACE

Dos seran les distàncies a què s’enfrontaran els milers de participants previstos, amb la modalitat més curta –esprint, de 5 km i més de 15 obstacles – i la intermèdia –Súper, de 13 km i més de 20 obstacles. Per a ser uns verdaders espartans hauran de botar, córrer, reptar, enfilar i superar molts altres reptes que apareixeran als llarg del recorregut.

Si eres un espartà i estàs preparat, ja està al teu abast la reserva de dorsal, que es pot gestionar a través de la web www.spartanrace.es. Són ja més de 2.000 els gladiadors que s’enfrontaran a la batalla més temible, la Spartan Race. Tu eres el següent.

Amb la celebració de la Reebok Spartan race, València i Paterna se sumen a Madrid i Barcelona com a escenari nacional per a la Spartan Race, una cita que està present en països com Estats Units, Alemanya, França, Canadà, Austràlia o Emirats Àrabs. Un gran esdeveniment esportiu que significarà un gran impacte econòmic per a la ciutat, ja que una gran part del cens prové de fora de València, per ser esta prova part d’un gran circuit europeu.

La Reebok Spartan Race va ser premiada com a millor carrera d’obstacles en 2012 per la revista Outside i és el primer circuit amb classificació mundial i Campionats del Món. La primera edició de la Spartan Race es va realitzar en 2010 en Vermont (EUA). Des de llavors, més de 60 països han acollit algun esdeveniment Spartan Race ajudant a milers de participants a “alliberar el seu guerrer interior”, com indica el seu fundador Joe DeSena.

![ REEBOK SPARTAN RACE ](/images/noticias/2015/07/rebbok.jpg)